  Виталий Пронин Туннэ республикаямы 130 выжыысь калыкъёс уло. Со пӧлысь 30-эз кылдытӥзы ни асьсэлэсь огазеяськонъёссэс. Юалляськонъёс возьмато, шаерамы улӥсьёс пӧлысь ог 60 процентэз лыдъяло: пӧртэм сямъёсын но культураен адямиос куспазы туж тупаса уло. ӵошатон вылысь: 2000-тӥын озьы малпало вал 41 процентэз, 2007-тӥын - 55 процентэз.Нациосын ужан политикая министр Владимир Завалин верамъя, огсыр улонэ кӧня ке тулкымъяськонъёс пырто мигрантъёс. Соослэн лыдзы арлы быдэ тросгес луэ. Но ваньмыз потэ со бордысь гинэ: ог-огмылэсь культурамес, сямъёсмес ум тодӥське. Соин ик Нациосын ужан политикая министерство али нимысьтыз саклык висъя пичи калыкъёсын тодматскон ужрадъёс ортчытъянлы. Шаерысьтымы дышетон но мукет учреждениосы вуыны кулэ Россиын улӥсь калыкъёслэн сямъёссылы-йылолъёссылы сӥзем турлы книгаос.Кун служащийёсты дасянъя Урал академиын но али пӧртэм калыкъёслэн кусыпъёссылы сӥзем курсъёс радъясько, пусйиз В. Завалин.Нош кивалтӥсьёсты кужмысь удмурт кылэз дышетонлы В. Завалин уг дурбасьты:- Асьме республикаын 60 процентэз улӥсьёс - ӟучъёс. Соослы удмуртлыкез кужмысь пыӵатон олокызьы но берытскыны быгатоз. Калык кусыпъёсы, малпасько, ноку но кужмысь мерсконо ӧвӧл. Ваньмыз огсыр, кызьы кулэ, озьы радъяськоз. Оскисько: шаерамы тросэз асьсэос отчыозь вуозы - удмурт кылэз одно тодоно шуыса, шӧдозы.Нялтас вераса, кинлэсь адӟем карыны вань. Глазов ёрос администрациысь специалистъёс басьтӥськизы удмурт кылэз дышетон борды - ваньзы ӵош гожтӥськизы анай кылъя курсъёсы.Элина Васильева. Теги: ВладимирЗавалин Калыккусыпъёс  